นายกฯฝากครู ช่วยอบรม ลูกศิษย์ให้มีวินัย
เคารพกฎหมาย มีจิตสาธารณะ,นายกฯเป็นประธานเปิดงานวันครู กราบคารวะครูอาวุโสสมัยเรียน ม.2 วัดนวลนรดิศ รับปากจะเป็นเด็กดีของครู ใจเย็น พูดน้อย พร้อมส่งใจอวยพรครูทั้งประเทศให้มีความสุขอย่างพอเพียง ชี้อนาคตชาติอยู่ในมือครู แนะอย่าสอนเด็กแค่วิชาการต้องสร้างวินัย เคารพกฎหมาย และมีจิตสาธารณะ ขณะที่ครูนายกฯเป็นกำลังใจให้อดทนทำงานเพราะประชาชนคาดหวัง แก้ตัวแทนลูกศิษย์ บิ๊กตู่ หงุดหงิดแต่ไม่มีอคติกับใคร,เมื่อวันที่ 16 มกราคม ซึ่งเป็นวันครู มีการจัดงานวันครูประจำปี 2559 ซึ่งจัดขึ้นเป็นครั้งที่ 60 ที่บริเวณหอประชุมคุรุสภา กระทรวงศึกษาธิการ โดยในช่วงเช้า พล.อ.ดาว์พงษ์ รัตนสุวรรณ รมว.ศึกษาธิการ เป็นประธานทำบุญตักบาตรพระสงฆ์ 99 รูป และทำพิธีบำเพ็ญกุศลอุทิศให้แก่ครูผู้วายชนม์ โดยมี พล.อ.สุรเชษฐ์ ชัยวงศ์ รมช.ศึกษาธิการ พร้อมด้วยผู้บริหารกระทรวงศึกษาธิการ และครูร่วมงานคับคั่ง จากนั้นได้เริ่มทำพิธีบูชาบูรพาจารย์ โดย นพ.กำจร ตติยกวี ปลัดกระทรวงศึกษาธิการ อ่านโองการอัญเชิญบูรพาจารย์ นายเชิดศักดิ์ ศุภโสภณ ครูอาวุโสนอกประจำการ กล่าวนำสวดฉันท์ทำนองสรภัญญะระลึกถึงพระคุณบูรพาจารย์ รมว.ศึกษาธิการ ถวายสักการะพระบรมฉายาลักษณ์พระบาทสมเด็จพระเจ้าอยู่หัว พระผู้ทรงเป็นครูแห่งแผ่นดิน และนายเฉลิมพร พงศ์ธีระวรรณ ครูอาวุโสนอกประจำการ นำผู้ชุมนุมถวายสัตย์ปฏิญาณเบื้องหน้าพระบรม ฉายาลักษณ์พระบาทสมเด็จพระเจ้าอยู่หัว,ต่อมาเวลา 09.00 น. พล.อ.ประยุทธ์ จันทร์โอชา นายกรัฐมนตรี เดินทางมาเป็นประธานในพิธีเปิดงานวันครู โดยวางพวงมาลัยสักการะปฐมบูรพาจารย์ พร้อมคารวะครูอาวุโส ซึ่งเป็นครูที่เคยสอนนายกรัฐมนตรีสมัยเรียนอยู่ชั้นมัธยมศึกษาปีที่ 2 ที่โรงเรียนวัดนวลนรดิศ ได้แก่ นายเจริญ ทั่งทอง อายุ 78 ปี ครูสอนวิชาคณิตศาสตร์ และนางธานี คุ้มชนะ อายุ 75 ปี ครูสอนวิชาสังคมศึกษา เพื่อเป็นการแสดงความกตัญญูกตเวทีและน้อมรำลึกถึงพระคุณครู จากนั้นได้ถวายโล่รางวัลผู้มีคุณูปการต่อการศึกษาของชาติแก่พระครูปลัดสุ วัฒนบัณฑิต หรือพระมหาไพเราะ ฐิตสีโล เจ้าคณะอำเภอป่าโมก เจ้าอาวาสวัดสระแก้ว จ.อ่างทอง และพระมหาวุฒิชัย หรือ ว.วชิรเมธี พร้อมมอบรางวัลผู้มีอุปการคุณต่อการศึกษาชาติ และผู้ประกอบวิชาชีพทางการศึกษาที่ได้รับรางวัลคุรุสภา,พล.อ.ประยุทธ์กล่าวปราศรัยกับครูตอนหนึ่งว่า วันนี้เป็นวันครูและเป็นวันของประเทศชาติ ตนจะทำให้ทุกวันเป็นวันครูในใจทุกคน ทั้งครู ผู้บริหาร รัฐบาลและนายกฯทุกคนต่อจากนี้ เพราะครูเป็นผู้ที่ทำให้การศึกษา เศรษฐกิจ และประเทศชาติดีขึ้น ปัญหาต่างๆของครูตนรับที่จะดำเนินการแก้ไขให้ดีขึ้น แต่ขอฝากครูทุกคนว่า นอกจากการสอนวิชาการแล้ว ต้องสอนเด็กให้มีวินัย เคารพกฎหมาย มีจิตสาธารณะ รักษาความสะอาด กำจัดขยะ ดูแลสิ่งแวดล้อม รวมทั้งสร้างขีดความสามารถในการแข่งขันของประเทศ ซึ่งอนาคตของชาติอยู่ในมือครูทั้งหมด ครูมีบทบาทที่สำคัญต่อนักเรียนที่จะเป็นอนาคตของชาติในอีก 20 ปีข้างหน้า ที่ผ่านมามีการเปรียบครูเป็นเรือจ้าง แต่ตนว่าต้องเป็นแพยนต์ขนาดใหญ่ที่เมื่ออยู่ลำเดียวกันแล้วจะแตกแถวไม่ได้ ดังนั้น ทั้ง 5 องค์กรหลัก และอีก 2 หน่วยงานคือคุรุสภา และสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ต้องทำงานร่วมกันตามยุทธศาสตร์ชาติและโรดแม็ปที่วางไว้ ขณะนี้ประเทศไทยเดินหน้าไม่ได้เพราะทุกคนมัวคำนึงถึงแต่ตนเอง,นายกรัฐมนตรีกล่าวอีกว่า นอกจากนี้ ต้องสร้างสัมพันธภาพที่ดีระหว่างครูต่อศิษย์ ทำให้เด็กมีความสุขและครูมีความสุข ซึ่งเท่าที่ดูครูมีแรงกดดันสูง แต่ต้องรู้จักยับยั้งชั่งใจลดความโมโหลง ยืนยันว่าปีนี้ตั้งใจจะเป็นเด็กดีของครู ใจเย็น พูดน้อย แต่ก็เป็นได้แค่ 10 วันเท่านั้น ส่วนปัญหาหนี้สินมีกันทุกคน ขอให้ครูปรับตัว ทำบัญชีรายรับรายจ่ายและตัดรายจ่ายที่ไม่จำเป็นและสิ้นเปลืองลง ช่วยสอนเด็กและชาวบ้านให้รู้จักทำบัญชีครัวเรือน รู้จักจัดระบบรายรับรายจ่าย รู้จักการยอมรับในสังคม ต้องสอนให้รู้จักที่จะเรียนรู้ไม่ใช่สอนจบปริญญาแต่ไม่มีงานทำ และฝากให้สำนัก งานส่งเสริมการศึกษานอกระบบและการศึกษาตามอัธยาศัย (กศน.) เก็บตกคนที่ต้องออกจากระบบการศึกษา อ่านหนังสือไม่ออกให้มีโอกาสได้เรียนรู้ ที่สำคัญต้องสอนให้รักการอ่าน แต่ต้องรู้จักเลือกที่เป็นประโยชน์ไม่ใช่อ่านแต่บันเทิง เนื่องในวันครูขอแสดงความยินดีกับครูที่ได้รางวัล และขอส่งใจถึงครู อาจารย์ทุกคน ขอให้มีความสุขพอเพียงและเป็นกำลังสำคัญในการพัฒนาบ้านเมืองต่อไป,จากนั้นนายพิษณุ ตุลสุข ผู้ตรวจราชการกระทรวงศึกษาธิการ มอบข้อเสนอเพื่อการพัฒนาวิชาชีพต่อนายกฯ 5 ข้อ ดังนี้ 1.เชิดชูเกียรติคุรุสภาในฐานะสภาวิชาชีพ 2.สร้างมาตรฐานและธรรมาภิบาลบริหารงานบุคคลภายใต้ระบบบริหาร-ระบบค่าตอบแทนเดียวกัน โดยให้มีข้าราชการเพียงประเภทเดียวในกระทรวงศึกษาฯคือ ข้าราชการครู ประกอบด้วย สายการสอน สายบริหารและสายอำนวยการ และเปลี่ยนแปลงคณะกรรมการข้าราชการครูและบุคลากรทางการศึกษา (ก.ค.ศ.) ให้เป็นองค์คณะบุคคลที่ไม่ด้อยไปกว่าคณะกรรมการข้าราชการพลเรือน (ก.พ.) และขึ้นตรงต่อ รมว.ศึกษาธิการ 3.เสริมคุณภาพ อุดมการณ์และจิตวิญญาณความเป็นครู 4.ตั้งสถาบันพระมหาธีรราชเจ้า เพื่อสร้างนักบริหารและผู้นำการเปลี่ยนแปลง และ 5.คืนคุณภาพชีวิตที่ดีให้ครู ทั้งปัญหาหนี้สินของครู สวัสดิการและสวัสดิภาพของครู โดยจัดตั้งองค์กรทำหน้าที่ดูแลภายใต้กฎหมายใหม่ที่บริหารจัดการอย่างเป็นระบบ,นายเจริญกล่าวว่า นายกฯได้กล่าวระหว่างพิธีคารวะครูว่า ขอให้ดูแลรักษาสุขภาพ และได้มอบของที่ระลึกให้ โดยส่วนตัวได้ให้กำลังใจให้นายกฯ ปฏิบัติหน้าที่อย่างอดทนเพราะสิ่งที่นายกฯได้ทำประชาชนคาดหวังไว้มากว่าจะต้องประสบความสำเร็จ ซึ่งก็มีหลายคนฝากตนมาบอกกับนายกฯว่าให้อยู่ทำหน้าที่นานๆ ส่วนท่าทีที่หงุดหงิดของนายกฯตนอยากให้ทุกฝ่ายเข้าใจว่านายกฯไม่มีอคติกับใครและรักทุกคน,ด้านนางธานีกล่าวว่า ในสมัยเด็กนายกฯ เป็นคนที่เรียนดี มีคะแนน 80 เปอร์เซ็นต์ มาตลอดและมุ่งมั่นที่จะเป็นทหารเหมือนพ่อและทำได้เช่นนั้นจริงแสดงว่าเป็นคนที่เด็ดเดี่ยว ซึ่งครูทุกคนที่สอนแม้จะไม่ได้มาในวันนี้ทุกคนก็รู้สึกภูมิใจและครูทั้งโรงเรียนฝากมาให้กำลังใจนายกฯ ทุกคนเอาใจช่วยให้สามารถบริหารประเทศและแก้ไขปัญหา ทำประเทศให้ก้าวหน้า มั่นคง ยั่งยืน ที่ผ่านมาเห็นนายกฯ ตอบคำถามสื่อมวลชนด้วยทีท่าหงุดหงิด อารมณ์เสีย ซึ่งอยากบอกว่าความจริงแล้วนายกฯ ไม่ได้เป็นเช่นนั้น แต่เพราะต้องเข้ามาบริหารบ้านเมืองในภาวะที่ไม่ปกติ บางคำถามไม่สามารถตอบได้ก็อาจจะหงุดหงิดไปบ้าง,ผู้สื่อข่าวรายงานด้วยว่า ภายหลังเสร็จจากเป็นประธานในพิธีงานวันครู ก่อนจะเดินทางกลับ พล.อ.ประยุทธ์ได้ทักทายพูดคุยกับบรรดาครูที่พากันมาห้อมล้อมเพื่อส่งขึ้นรถ ปรากฏว่าก่อนจะก้าวเข้าไปในตัวรถ พล.อ.ประยุทธ์พยายามโบกมือลาให้กับผู้ที่อยู่บริเวณโดยรอบอย่างทั่วถึง ระหว่างนั้นมีข้าราชการครูเกษียณอายุหญิง 3-4 คน พยายามจะนำป้ายข้อความโดยระบุว่า ท่านนายกฯช่วยครูจนๆให้พ้นทุกข์ด้วย ท่านนายกฯช่วยครูไทยกำลังเดือดร้อนด้วย และ แต่งตั้งคณะกรรมการนำเงินของครูออกมาช่วยเหลือครูที่เดือดร้อนด่วน ขึ้นมาชูให้พล.อ.ประยุทธ์ เห็น โดยมีเจ้าหน้าที่รักษาความปลอดภัยตำรวจและสารวัตรทหารบกพากันห้ามไว้ เมื่อ พล.อ.ประยุทธ์เหลือบไปเห็นยังไม่ยอมเข้ารถพร้อมกับส่งเสียงและกวักมือเรียกให้เข้ามาคุย แต่กลุ่มครูดังกล่าวไม่ได้เดินเข้ามาหา พล.อ.ประยุทธ์ จึงหันไปพูดคุย พล.อ.ดาว์พงษ์ รัตนสุวรรณ รัฐมนตรีว่าการกระทรวงศึกษาธิการ ก่อนจะเข้าไปนั่งในรถเดินทางกลับ จากนั้น พล.อ.ดาว์พงษ์ได้เดินแยกย้ายไป โดยไม่สนใจกลุ่มครูดังกล่าวแต่อย่างใด,นอกจากนี้ วันเดียวกัน พล.อ.ประยุทธ์ จันทร์โอชา นายกฯ กล่าวปราศรัยเนื่องในวันครูแห่งชาติเผยแพร่ผ่านทางสถานีโทรทัศน์ต่างๆว่า วันครูเป็นวันที่มีความสำคัญมาก เพราะครูที่ดีไม่ใช่เป็นตามตำแหน่ง แต่ต้องเป็นด้วยใจ เสียสละ อดทน ครูคือผู้ให้แสงสว่างในชีวิต ตนมีวันนี้ได้เพราะตนเป็นศิษย์มีครู คุณครูเป็นผู้มีพระคุณอันยิ่งใหญ่ ถัดมาจากคุณพ่อคุณแม่ ขอมอบคำขวัญ วันครู ครั้งที่ 60 ว่า อนาคตก้าวไกล ด้วยครูดี มีคุณภาพ และขอฝากอนาคตเด็ก อนาคตประเทศชาติไว้กับครูทุกคน ในการให้วิชาความรู้ คู่คุณธรรม ให้ลูกหลานไทยในอนาคต ด้วยการแนะนำ สั่งสอน ให้วิชาความรู้ทันโลก ทันกาลแก่ศิษย์ และการนำ คือการทำให้ดู ประพฤติตนให้เป็นแบบอย่างที่ดีแก่ศิษย์,จากนั้นเวลาประมาณ 20.00 น. พล.อ.ประยุทธ์ได้กล่าวผ่านโทรทัศน์รวมการเฉพาะกิจ ในรูปแบบสารจากนายกรัฐมนตรีเนื่องในโอกาสวันครูด้วยว่า ขอส่งความระลึกถึงและความปรารถนาดี แสดงความชื่นชมและเป็นกำลังใจให้กับครูทั่วประเทศ ครูเป็นทรัพยากรบุคคลที่มีความสำคัญยิ่ง ในการพัฒนาเด็กและเยาวชนของประเทศ ดังนั้น วันครู จึงเป็นวันที่ศิษย์ทั้งหลายจะได้พร้อมใจกันรำลึกถึงพระคุณของครูในฐานะปูชนียบุคคล ซึ่งเป็นที่เคารพรัก และร่วมเชิดชูคุณงามความดีของครูทั่วประเทศ ที่ได้ทำหน้าที่สำคัญด้านการศึกษาพัฒนาศิษย์ให้สมบูรณ์พร้อมทั้งด้านจิตใจ อารมณ์ และสติปัญญา,ขณะที่ทั่วประเทศ มีการจัดงานวันครูอย่างพร้อมเพรียง โดยนายดลเดช พัฒนรัฐ ผวจ.ยะลา ประธานพิธีในพิธีทำบุญตักบาตรเนื่องในวันครูแห่งชาติ ที่ใต้ถุนอาคาร หอประชุมเฉลิมพระเกียรติ 80 พรรษา มหาวิทยาลัยราชภัฏยะลา มีครูและบุคลากรทางการศึกษาในพื้นที่จังหวัดยะลากว่า 700 คน ร่วมพิธีพร้อมทั้งอุทิศส่วนกุศลให้กับครูใต้ผู้เสียสละที่จากไปจากสถานการณ์ในพื้นที่ จากนั้นนายอุดร น้อยทับทิม รอง ผวจ.ยะลา พร้อมด้วยนายอาดุลย์ พรมแสง ผอ.สำนักงานเขตพื้นที่การศึกษาประถมศึกษายะลาเขต 1 ได้นำข้าราชการครูและบุคคลการทางการศึกษา ที่นับถือศาสนาอิสลาม ร่วมละหมาดฮายัด ท่ามกลางการดูแลรักษาความปลอดภัยอย่างเข้มงวด ขณะที่ จ.ปัตตานี นายบุญสม ทองศรีพราย ประธานสมาพันธ์ครู 3 จังหวัดชายแดนภาคใต้นำข้าราชการครูทั้งไทยพุทธและมุสลิม ในพื้นที่ประกอบพิธีทางศาสนา เพื่อร่วมทำบุญอุทิศส่วนกุศลให้กับครูผู้เสียชีวิตจากเหตุการณ์ความไม่สงบเนื่องในวันครูแห่งชาติ ทั้งนี้เพื่อรำลึกถึงคุณงามความดีและความเสียสละของครู ที่ต้องสูญเสียชีวิตถึง 180 ราย ในห้วง 12 ปีที่ผ่านมา,มหาวิทยาลัยราชภัฏยะลา ได้สำรวจความคิดเห็นเรื่องเสียงสะท้อนของครูในพื้นที่ 3 จังหวัดชายแดนภาคใต้เนื่องในวันครู ประจำปี 2559 จากครูในพื้นที่ 33 อำเภอ 1,485 กลุ่มตัวอย่าง กระจายทุกระดับการศึกษาขั้นพื้นฐาน ผลการสำรวจระบุว่าครูต้องการความปลอดภัยต่อการปฏิบัติหน้าที่ในพื้นที่ 3 จังหวัดชายแดนภาคใต้ ร้อยละ 75 เสียงสะท้อนของครูถึงรัฐบาลต่อการพัฒนาด้านการศึกษาในพื้นที่ 3 จังหวัดชายแดนภาคใต้ ดูแลสวัสดิการ ค่าตอบแทน บำเหน็จบำนาญ การสร้างขวัญและกำลังใจที่ดีให้กับครู ร้อยละ 60.3 ปฏิรูปการศึกษาพัฒนาหลักสูตรการเรียนการสอนให้มีคุณภาพไม่เปลี่ยนนโยบายบ่อยๆร้อยละ 54.2 จัดการศึกษาอย่างทั่วถึงกระจายโอกาสให้เด็กทุกคนได้เรียนอย่างเท่าเทียม ร้อยละ 53.7
นายกฯเป็นประธานเปิดงานวันครู กราบคารวะครูอาวุโสสมัยเรียน ม.2 วัดนวลนรดิศ รับปากจะเป็นเด็กดีของครู ใจเย็น พูดน้อย พร้อมส่งใจอวยพรครูทั้งประเทศให้มีความสุขอย่างพอเพียง ชี้อนาคตชาติอยู่ในมือครู แนะอย่าสอนเด็กแค่วิชาการ
ข่าวหน้า1,วันครู,16 มกราคม,ประยุทธ์ จันทร์โอชา,หอประชุมคุรุสภา,กระทรวงศึกษาธิการ,สร้างวินัย,เคารพกฎหมาย,จิตสาธารณะ,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ